Naħseb li l-Isqof Awżiljari l-ġdid, Monsinjur Joseph Galea Curmi, kien jaf x'qed jagħmel. L-4 ta' Awissu, il-jum tal-konsagrazzoni tiegħu fl-Imdina, kien ukoll dak li fih il-Knisja tiċċelebra lill-Kurat ta' Ars, San Ġwann Vianney. Mudell għas-saċerdoti, ċertament għalih ukoll. Għex ħajtu għas-sewwa. Jaħdem biex ixerred il-verità. Ixerred il-Vanġelu b'dedikazzjoni kbira f'post li ftit, anqas l-isqof li bagħtu, ma kienu jafu bih. Għex ħajja għall-parruċċani tiegħu, jiġbidhom lura lejn il-Knisja. Siegħat twal kull ġurnata b'sagrifiċċj, bla waqfien jew tgergir. Jingħad li l-fama tiegħu xterdet ħafna fi Franza, dik li kienet rat il-ħruxija tar-Revoluzzjoni u l-persekuzzjoni tas-saċerdoti Kattoliċi. Eluf kienu jmorru jżuruh kull sena. Il-Knisja, illum, ġustament tqimu bħala l-Patrun tal-Kappillani. Diffiċli, verament, tkun Nisrani u tgħix hekk. Mhux biss illum, imma minn dak li naraw u naqraw, f'kull żmien. L-Isqof Awżiljari, fl-umiltà tiegħu, fl-attenzjoni, ġenerożità lejn il-proxxmu, ma hemmx dubju li jagħraf dan. Jagħraf sew u fil-fond il-missjoni kbira tiegħu, li ġie mbaskat u preparat sewwa għaliha. Il-qari tal-jum, fil-fatt, imiss dan kollu. L-ewwel qari bil-Profeta Ġeremija li jiddikjara li kien mibgħut mill-Mulej biex iwettaq missjoni f'avversità, li jitlob lil min qiegħed jisimgħu jirriforma egħmilu u triqatu, però jagħraf li jista', f'dan, jitlef ħajtu. L-istess is-silta qabel il-Vanġelu minn San Mattew, tiddikjara li imberkin dawk li huma persegwitati minħabba s-sewwa. Wara, fil-Vanġelu, il-martirju ta' San Ġwann Battista. Għal min jieħu ħajtu b'responsabbiltà, b'serjetà, jaf li meta jkun għas-servizz tas-sewwa jrid jgħaddi minn dawn l-eżamijiet. Kontra din il-ħidma hemm il-qilla tal-ħażen. Il-qerq tal-qarrieqi, li juża kull mezz biex is-sewwa, b'mod jew ieħor, jiddgħajjef. Il-ġlieda hija kostanti u kull Nisrani huwa msejjaħ biex jikkumbatti. Imma s-suldati, f'din id-dinja, biex ikunu jafu fejn u kif iridu jwettqu dan il-kumbattiment għandhom bżonn id-direzzjoni, il-kelma ċara, l-iswed iswed u l-abjad abjad, li fuqhom kapaċi jagħtu. Lesti "jissagrifikaw" ruħhom imma jridu spjegazzjoni, jiġu motivati, u jsibu meta jfittxu. Ifittxu kontinwament il-fidi, il-verità. Imma f'dan l-għan ċar u nobbli hemm bżonn l-attenzjoni. Ċertament, min iwettaq il-ħażen iġib lilu nnifsu għas-servizz tal-malizzja. Biss, dawk ta' fuqna jagħmlu distinzjoni. Il-bniedem innifsu rridu nifirduh mill-att. Kif kien jgħid tajjeb l-Abbe Pierre: "J'ai de la haine pour les actes mauvais des hommes, mais je ne peux pas avoir de la haine pour les personnes" (Għandi mibgħeda lejn l-atti ħżiena tal-bniedem, imma ma jista' qatt ikolli mibgħeda lejn il-bnedmin). It-tieni, fis-sejħa lejn il-verità u l-imħabba m'għandniex naslu f'punti ta' relattiviżmu. L-atti li huma kontra s-sewwa, spiss, fi ħsieb travers ta' ħniena nsibuhom jiġu skużati, forsi wkoll ġustifikati. Fit-triq tas-sewwa, fis-soċjetà, hemm bżonn essenzjali li wieħed ikun ċar u jgħid li l-att huwa ħażin, imma l-bniedem jista' u għandu jiġi assistit. Kif jgħid Ġeremija: għandu jiġi msejjaħ direttament biex jibdel triqatu. Għax hemm effetti kuntrarji meta wieħed jieqaf milli jgħid dak li huwa sewwa, jew għalkemm jara dan, jieqaf pass lura milli jikkontrasta, jispjega u jidentifika l-ħażen. Meta b'xi mod u bl-intenzjonijiet varji, fir-realtà jmur lura mill-missjoni fdata lil dak il-profeta. L-effetti li jġibu magħhom huma varji. Nara, l-ewwel, il-ħsieb li min qiegħed fit-triq żbaljata jilludi ruħu li, minflok, huwa miexi f'dik it-tajba; u t-tieni, ta' dawk li qed izappu, jaħsbu li mexjin sodi u dritti. Bnedmin li jintilfu f'forom ta' awto-ċertifikazzjoni u jitilfu l-awto-kritika, ix-xafra tal-kuxjenza. Għax li wieħed jgħid is-sewwa, jispjega iva iva, le le, u jindika fejn huwa żbaljat, mhux att ta' ħruxija jew egħbusija. Bħalma anqas ma huwa xi att ta' ħniena li wieħed ma jispjegax lil min jaħseb li qiegħed fit-triq it-tajba li mhuwiex. Għax il-bniedem, min-natura tiegħu jrid is-sewwa, u jrid li jkollu lil min jispjegalu u jifhem kif u għala. Irid direzzjoni, qiegħed f'liema pożizzjoni qiegħed. Sidna Ġesù Kristu nafu, ġie għal dan: biex ixerred il-kelma t-tajba. Qablu kien hemm il-profeti, warajh il-qaddisin u l-mexxejja t-tajba. Dan huwa ċar; mhux neċessarjament nifhmuh. Insibu diffikultajiet, ħitan li warajhom nippruvaw nistkennu. Jew aħjar, titwieled fina dik il-biża', kif ifissirha Don Primo Mazzolari: "Si ha paura di prendere sul serio la parola del Vangelo e della Chiesa, si ha paura di diventare santi, di correre la grande avventura della carità senza limiti" (wieħed ikollu l-biża' li jieħu bis-serjetà l-kelma tal-Vanġelu jew tal-Knisja, ikollu l-biża' li jsir qaddis, li jiġri l-esperjenza straordinarja tal-karità mingħajr limiti). Nifhem: mhux kull bniedem ikun ferħan se jtir bil-ħsieb li jista' jispiċċa rasu maqtugħa bħal dik ta' San Ġwann Battista. Il-Knisja u l-Istat huma mifruda, bħal ma huma l-politiċi u r-reliġjużi. Imma dan ma jfissirx li ma jinfluwenzawx, inevitabilment, lil xulxin. Anki fl-iktar reġimi ateji, kif ix-xiehda tal-Qaddis San Ġwanni Pawlu II tagħti, dan iseħħ. Aħseb u ara f'wieħed bħal tagħna. Il-lezzjonijiet il-ħżiena tagħna l-politiċi jwelldu u qed imexxu dan ir-relattiviżmu. Dak tax-xejn ma huwa xejn. Fejn inkabbru l-ħsieb fl-għalqa tal-voti, li l-iswed ma ġara xejn jekk tgħidlu abjad. Għandna t-travi f'għajnejna li ma nħossux u mhux dejjem niżirgħu ż-żerriegħa t-tajba. Anzi, kif jidher, indaħħlu s-sikrana. F'dan qegħdin, f'dan il-pajjiż li għandu bżonn iktar vuċijiet għall-verità u s-sewwa. Proprju għax hawn il-ħażen ma' saqajna li hawn bżonn iktar ta' vuċijiet ċari, veri u diretti għas-sewwa. Proprju għalhekk li waqt li minn qalbna nawguraw lill-Isqof Awżiljari ta' pajjiżna l-ħidma t-tajba, nifhmu ferm iktar li l-missjoni ta' min irid isegwi l-Kurat hija iebsa sew.
Wara l-Kurat ta' Ars.